กองทัพบก เตรียมตรวจเลือกทหารปี 2563 เน้นการเว้นระยะห่างทางสังคม ป้องกันโรค COVID-19
กองทัพบก เตรียมตรวจเลือกทหารปี 2563 เน้นการเว้นระยะห่างทางสังคม ป้องกันโรค COVID-19 พันเอกหญิง ศิริจันทร์ งาทอง รองโฆษกกองทัพบก เปิดเผยว่า จากสถานการณ์แพร่ระบาดของโรค COVID-19 ตั้งแต่ช่วงต้นปีที่ผ่านมา กระทรวงกลาโหม โดยกองทัพบก ต้องประกาศเลื่อนการตรวจเลือกทหารกองประจำการเป็นห้วงเดือนกรกฎาคม-สิงหาคม 2563 จากเดิมที่กำหนดระหว่างวันที่ 1-12 เมษายน 2563 โดยการตรวจเลือกในปีนี้ มีการปรับกระบวนการ ขั้นตอนต่างๆ เพื่อให้สอดคล้องกับมาตรการป้องกัน COVID-19 และวิถีปฏิบัติใหม่รวมถึงการเว้นระยะห่างทางสังคม อาทิ การเพิ่มช่วงระยะเวลาในกระบวนการตรวจเลือกมากขึ้นใช้เวลาถึง 67 วัน จากเดิมใช้เวลาเพียง 12 วัน การจำกัดจำนวนทหารกองเกินในแต่ละวันที่ทำการตรวจเลือก เพื่อลดความแออัด รวมทั้งจัดแบ่งผู้ที่จะต้องเข้ารับการตรวจเลือกออกเป็น 3 กลุ่ม คือผู้ที่มีความประสงค์จะสมัครเป็นทหาร, ผู้ที่จะเข้าสู่กระบวนการจับฉลากใบดำ/แดง และผู้ที่ขอใช้สิทธิผ่อนผัน ซึ่งทั้ง 3 กลุ่มจะถูกจัดลำดับแบ่ง วัน เวลา และสถานที่ ให้เข้ารับการตรวจเลือกเป็นการเฉพาะกลุ่ม เรียงตามลำดับต่อกันไปส่วนชายไทยที่จะต้องเข้ารับการตรวจเลือกในปีนี้ คือ ผู้ที่มีอายุ 21 ปีบริบูรณ์ เกิด พ.ศ.2542 กับผู้ที่มีอายุ 22-29 เกิด พ.ศ.2534–2541 ที่ยังไม่เคยเข้ารับการตรวจเลือก หรือเคยเข้ารับการตรวจเลือกแล้วแต่ผลการตรวจเลือกยังไม่แล้วเสร็จ และสิ่งสำคัญในปีนี้ที่ทหารกองเกิน หรือผู้ที่ต้องเข้ารับการตรวจเลือกทหารทุกคนจะต้องปฏิบัติเป็นลำดับแรก คือ การไปแก้ไขหมายเรียกเข้ารับราชการทหาร(แบบสด.35)ใหม่ ในระหว่างวันที่ 26 มิถุนายน-22 กรกฎาคม 2563 ณ หน่วยสัสดีเขต/อำเภอ ตามภูมิลำเนาทหาร ในโอกาสเดียวกันนี้ให้แจ้งความประสงค์ด้วยว่าต้องการสมัครเป็นทหาร ต้องการจับฉลากตรวจเลือก หรือการผ่อนผัน ทั้งนี้สามารถตรวจสอบข้อมูลเพิ่มเติมได้ที่ Facebook: กองการสัสดี หรือหน่วยบัญชาการรักษาดินแดน หมายเลขโทรศัพท์ 02-223-3259